นายกรัฐมนตรี ย้ำทุกภาคส่วนขับเคลื่อนการพัฒนาเขตเศรษฐกิจพิเศษ มุ่งดึงดูดนักลงทุน เพิ่มจ้างงาน สร้างรายได้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายการพัฒนาเขตเศรษฐกิจพิเศษ โดยกล่าวก่อนการประชุม ว่าการพัฒนาระเบียงเศรษฐกิจพิเศษ ใน 4 ภาคของไทย รวมทั้งเขตพัฒนาเศรษฐกิจพิเศษชายแดน 10 แห่ง เป็นนโยบายสำคัญของรัฐบาล ที่ต้องการพัฒนาการลงทุนและกระตุ้นเศรษฐกิจใหม่ในแต่ละพื้นที่ให้เติบโต มุ่งหวังให้มีการกระจายความเจริญสู่ภูมิภาค สนับสนุนการพลิกโฉมประเทศไทย รวมถึงการเพิ่มโอกาสเศรษฐกิจฐานรากให้ได้รับประโยชน์ในการพัฒนาอย่างทั่วถึง ตลอดจนการเชื่อมโยงและกระจายประโยชน์ ไปยังพื้นที่โดยรอบและจังหวัดอื่นๆ ในภูมิภาค สอดคล้องกับการบริหารราชการ ที่ได้มีการปรับเปลี่ยนหลายอย่าง ทั้งระดับจังหวัด ระดับกลุ่มจังหวัด ระดับภาค ขอให้ทุกภาคส่วนร่วมกัน ประสานงานและขับเคลื่อนการดำเนินงาน ให้มีการพัฒนาก้าวหน้าอย่างต่อเนื่อง เน้นการพิจารณา กิจการเป้าหมายและสิทธิประโยชน์ของระเบียงเศรษฐกิจพิเศษและเขตชายแดน ซึ่งเป็นองค์ประกอบสำคัญในการดึงดูดนักลงทุนที่จะเข้ามา เพื่อรองรับการขยายตัวของกิจกรรมเศรษฐกิจต่างๆ ในพื้นที่ จะเพิ่มช่วยการจ้างงาน สร้างรายได้ให้แก่ประชาชน